РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/36-16

4. фебруар 2016. године

Б е о г р а д

ЗАПИСНИК

54. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 4. ФЕБРУАРА 2016. ГОДИНЕ

Седница је почела у 11.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Драган Јовановић, Зоран Милекић, Мујо Муковић, Сузана Спасојевић и Вучета Тошковић.

Седници су присуствовали заменици чланова Одбора: Радмило Костић (заменик Саше Мирковића), Ивана Стојиљковић (заменик др Владимира Орлића) и Драган Алексић (заменик Катарине Ракић).

Седници нису присуствовали чланови Одбора нити њихови заменици: Јовица Јевтић, Милан Ковачевић, Јован Марковић, Ћирић Горан и Слободан Хомен.

Седници су присуствовали из Министарства грађевинарства, саобраћаја и инфраструктуре: Ђорђе Милић в.д. помоћника министра, др Љиљана Живковић, саветник и Огњен Плавец, саветник.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Извештаја о остваривању Просторног плана Републике Србије и стању просторног развоја у 2014. години.

Пре преласка на разматрање утврђеног дневног реда усвојен је Записник са 53. седнице Одбора одржане 22. јануара 2016. године.

Прва тачка дневног реда- **Разматрање Извештаја о остваривању Просторног плана Републике Србије и стању просторног развоја у 2014. години**

На самом почетку излагања представници Mинистарства су изразили наду да ће се убудуће Извештај о остваривању Просторног плана Републике Србије и стању просторног развоја разматра на годишњем нивоу. У даљем току седнице народним посланицима је представљен рад на имплементацији Просторног плана Републике Србије који траје четири године и за који се оправдано мисли да ће бити успешно и настављен. Практично, све је започело 2010. године када је усвојен Просторни план Републике Србије а циљ је да се до 2020. године устроји сам систем и да се спроведе Стратегија просторног развоја која је зацртана самим Просторним планом Републике Србије. Разлог због кога је уопште дошло до потребе да се ствара нови систем стратешког управљања простором, лежи у чињеници да је динамика простора и дешавања све бржа и глобалнија и излази изван оквира наше земље, па је било битно да се искористи сав расположиви капитал и ресурси и да се створи конкурентност као и да се привуку инвестиције и задрже људски ресурси. Зато је 2010. године усвајањем кровног документа, Просторног плана Републике Србије, покренута реализација овог система и имплементација нове стратегије планског развоја Републике Србије. Први петогодишњи програм активности је завршен, што значи да је завршено са стратешким просторним планирањем. Оно планирање које је сада на реду је од суштинског значаја, а то су планови стратешких пројеката. Циљ новог система јесте да се створи платформа информација које су потребне за планирање и за управљање просторним развојем. С обзиром да су то две различите активности циљ новог система јесте да се оне повежу у стратешке пројекте, и да се прати утицај на простор у коме живимо, односно да се процењује да ли је визија у Просторном плану остварена и у којој мери. У том смислу 2010. године тај систем је конципиран као систем где постоји стратегија развоја која је на националном односно десетогодишњем нивоу. Она се прати петогодишњим програмима имплементације који се могу сматрати скупом пројеката са одређеним акционим плановима. Последњи корак се састоји у извештавању, праћењу, оцењивању и прикупљању података и сагледавању постигнутог.

Када је реч о самом оквиру планског управљања простором, постоји вертикална и хоризонтална имплементација у смислу просторне димензије. Конкретно на националном нивоу усваја се Просторни план Републике Србије као закон, затим Програм имплементације ППРС-а у виду уредбе и на крају Извештај о остваривању ППРС-а и стању просторног развоја који се усваја као закључак од стране Владе Републике Србије. Извештај се ради на годишњем нивоу и садржи конкретне податке о просторним процесима и њиховом стању у простору Републике Србије. Тренутно је у току средина првог циклуса, усвојен је Просторни план Републике Србије и реализован програм имплементације од 2011. године до 2015. године Такође, у току је и припрема програма имплеметације од 2016. године до 2020. године Када је реч о вертикалној имплементацији поред Просторног плана Републике Србије ради се и читав низ Регионалних просторних планова који представљају стратешке планове. Поред тога, израђују се и Просторни планови подручја посебне намене који се односе на конкретне пројекте и то је оно што представља прави развој. Што се тиче саме реализације у периоду од 2010. године до 2015. године припремљено је и усвојено свих девет регионалних просторних планова. Такође, истакнуто је да је сада по први пут у пракси покривен и регионални ниво планирања. На територији Аутономне покрајине Косово и Метохија је предвиђено, у оној мери у којој је могуће, у складу са Резолуцијом 1244, да се уради Регионални просторни план за четири општине на северу Косова и Метохије, (Лепосавић, Зубин Поток, Звечан и северни део града Косовске Митровице). Циљ је да се и у том планском делу помогне заједници општина на територији Косова и Метохије. Пракса ће показати, када се буду спроводили регионални планови, да ли ће они бити добар основ или их треба подупрети и другим програмским документима а све у циљу што ефикаснијег повлачења средства из међународних фондова. С обзиром да су неки подаци у локалним самоуправама са становишта кадровских потенцијала, техничке опремљености, упављања отпадом и отпадним водама, упозоравајући врло је битно да постоји регионална компонента, која ће кроз одговарајуће пројекте и програме да повеже јединице локалне самуоправе и да им пружи перспективу у будућем развоју. То је важно како са становишта интрарегионалног тако и са становишта интеррегионалног повезивања, јер ће се на тај начин развијати и прекогранична сарадња, као и све остале врсте сарадњи које до сада нису биле развијене. Када је реч о плановима за наредни период истакнута је важност интегрисања југозапада и североистока Србије због обиља природних ресурса чије ће одрживо коришћење подстаћи развој саобраћајне инфраструктуре, а самим тим омогућити и локалном становништву квалитетније услове за живот. Тренутно је у току фаза за коју се може рећи да је од посебног значаја за живот и рад, а то је реализација стратешких пројеката који су планирани и који ће директно да допринесу повећању стандарда и бољим условима и привређивања и живота. Сам метод праћења и остваривања циљева ППРС-а и оцена просторног развоја заснива се на реализацији стратешких пројеката. У том смислу на годишњем нивоу се прате достигнућа свих секторе, прикупљају се подаци за израчунавање показатеља просторног развоја и након тога процењују остварени циљеви просторног развоја. Након четири године рада на имплементацији новог система по први пут је створена могућност за оцену просторног развоја и у том смислу закључак је да подаци за израчунавање показатеља просторног развоја представљају тренутно ограничавајуће факторе који се у будућности морају променити. Што се тиче праћења реализације стратешких пројеката прикупљени су подаци за 91% пројеката што говори о свести учесника у планском развоју Републике Србије. Када је реч о доступноси показатеља по оштем циљу развоја у периоду од 2010. године до 2015. године подаци говоре да их најмање има у области Одрживо коришћење природних ресурса и заштићене и унапређене животне средине. Статистички гледано од 106 параметара који су предвиђени за мерење показатеља Просторног плана Републике Србије највећи број њих има позитиван тренд у смислу да долази до позитивног утицаја на сам развој (37% показатеља), у стагнацији је 11%, негативан тренд имају 23% а чак 29% показатеља је немогуће измерити. Што се тиче стратешких приоритета у овом периоду од 125 стратешких пројеката реализовано је 9%, код 55% постоји напредак, код 22% постоји неко стагнирање, а у 14% нема напретка. Генерално већина показатеља је у овом периоду доживела пораст тако да од укупно 5 циљева, 4 циља показују позитиван тренд а само један стагнацију. Када је реч о статусу реализације стратешких пројеката из надлежности Одбора у периоду од 2010. године - 2015. године укупно је 49 планираних, реализована су 2, у процесу реализације су 33, код 5 пројеката стагнира реализација, док код 9 пројеката нема реализације. У плану је и формирање информационог система, који би омогућио да све активности које се спроводе на изградњи система, праћење и реализација стратешких пројеката буду доступнији свима које то интересује и који доносе одлуке. Такође, на крају презентације представници Министарства су изразили жељу да ће овај сектор добити подршку за приступ структурним фондовима Европске уније, као и да ће буџет Републике Србије подржати неопходне стратешке пројекте. Тренутно сектор пружа подршку изградњи централног регистра планских докумената што је први корак ка информационом систему.

Народни посланици су у краткој дискусији која је након презентације уследила похвалили Извештај о остваривању Просторног плана Републике Србије и стању просторног развоја у 2014. години и поставили питање везано за време окончања радова на „Шумадијској магистрали“. У одговору на ово питање, Ђорђе Милић, помоћник министра је истако да је сада добра прилика да се преиспитају стратешки приоритети и да се види који су то међународни магистрални правци, који су неприкосновени а где се у оквиру секундарне регионалне мреже могу направити брзе магистрале којима би се значајно повећала доступност тих подручја. У том смислу истакнуто је да је врло је важно завршити и магистралу кроз Шумадију која је започета још пре 10 година.

У дискусији су учествовали народни посланици: Бранка Бошњак, Ивана Стојиљковић и Драган Јовановић.

Одбор за просторно планирање, саобраћај, инфраструктуру и телекомуникације је, на основу чл. 57. и 228. Пословника Народне скупштине (,,Службени гласник РС“, број 20/12 - Пречишћен текст), а у вези са чланом 5. став 1. Закона о просторном плану Републике Србије од 2010. до 2020. године размотрио и једногласно прихватио Извештај о остваривању Просторног плана Републике Србије и стању просторног развоја у 2014. години, који је доставила Влада.

\*

\* \*

На седници је вођен тонски запис.

Седница је закључена у 12.00 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић